Minijos gatvė (Gargždai)
55°42′40″š. pl. 21°24′13″r. ilg.﻿ / ﻿55.711157°š. pl. 21.403578°r. ilg.﻿ / 55.711157; 21.403578 Minijos gatvė – gatvė Gargžduose, prasidedanti miesto istorinėje dalyje, nuo Kvietinių gatvės nuokalne nusileidžianti į Minijos upės slėnį miesto prieigose, į Vėžaičių pusę. Šioje vietoje, kelyje  228  Dauparai–Gargždai–Vėžaičiai , stovi Gargždų tiltas. Didžioji gatvės dalis, nuo Sodo gatvės viršutinėje dalyje iki pabaigos slėnyje, išgrįsta lauko akmenimis. Minijos gatvė siaura, supama išraiškingo reljefo, išsidėsčiusi Gargždų Šv. arkangelo Mykolo bažnyčios papėdėje. Abiejose gatvės pusėse stovi vieno ar dviejų aukštų mediniai ir mūriniai sodybiniai namai, auga gyvatvorė, medžiai. Atlikus istorinius, fizinius tyrimus ir nustačius Minijos gatvės akmenų grindinio vertingąsias savybės, objektas 2006 m. buvo įrašytas į Kultūros vertybių registrą. Gatvės ilgis apie 0,35 km, sunumeruota 17 namų, saugomos teritorijos plotas 2558 m². Anksčiau Minijos gatvė vadinta Bravoro kalno keliu, Mindaugo gatve. Pusiaukelėje, šlaite į parko pusę atsišakoja Minijos skersgatvis.